# Joel Benjamin

Joel Benjamin (Brooklyn i Nova York, 11 de març de 1964) és un jugador d'escacs estatunidenc, que té el títol de Gran Mestre des de 1986. El 1998 va ser votat Grandmaster of the Year ("GM de l'any") per la USCF.
Tot i que roman inactiu des d'octubre de 2013, a la llista d'Elo de la FIDE de l'agost de 2015, hi tenia un Elo de 2545 punts, cosa que en feia el jugador número 29 dels Estats Units. El seu màxim Elo va ser de 2620 punts, a la llista de juliol de 1993 (posició 35 al rànquing mundial).

## Biografia

Benjamin va néixer a Brooklyn, Nova York, i va créixer al veïnat de Marine Park. És un descendent col·lateral de Judah P. Benjamin. Es va graduar a la Universitat Yale el 1985.

### Resultats destacats en competició

Als 13 anys, en Benjamin va batre el rècord de Bobby Fischer en esdevenir el més jove Mestre estatunidenc de tots els temps; aquest rècord va ser batut posteriorment per Stuart Rachels i és ostentat actualment per Nicholas Nip.
Va destacar als Estats Units com a jugador juvenil, i hi guanyar el títol National Elementary el 1976, el National Junior High el 1978, i el títol National High School el 1980-81. Va obtenir la victòria al Campionat júnior dels Estats Units el 1980. Aquell mateix any va obtenir el títol d'MI. El 1982 empatà al primer lloc al World Open amb 7½/9 punts. Va guanyar novament el Campionat júnior dels Estats Units el 1982, i l'Obert dels Estats Units el 1985. Obtingué un any més tard, el títol de GM. Benjamin fou Campió dels Estats Units el 1987 (compartint el títol amb Nick De Firmian), 1997, i 2000.
El 1987 va participar en el torneig Interzonal de Szirak, a Hongria, dins el cicle pel campionat del món d'escacs de 1990, i hi acabà 10è (de 18). Va guanyar l'obert principal de Saint John (Nova Brunswick) el 1988, i el Campionat obert del Canadà l'any 2000 (empatat amb Kevin Spraggett i Jonathan Rowson). El 1999, fou primer al Festival d'Escacs QVB a Sydney. El 2005 empatà als llocs 6è-9è amb Slavko Cicak, Normunds Miezis i Alexander Baburin al fort Campionat de la Unió Europea de 2005, Des de 2 de maig de 2008, és la persona més jove que forma part de l'"US Chess Hall of Fame" de Miami. El 2011 empatà al primer lloc amb Walter Arencibia i Dejan Bojkov al Campionat d'escacs obert del Canadà, a Toronto.

### Estil de joc

Benjamin és conegut pel fet que juga obertures poc freqüents, com ara el tango dels cavalls o la Pirc, i perquè és capaç de guanyar a partir de molt petits avantatges.
És el coautor del llibre Unorthodox Openings ("obertures no ortodoxes") conjuntament amb Eric Schiller, editat per Batsford el 1987; escriu regularment a la revista Chess Life i en altres publicacions d'escacs, i comenta partides habitualment a l'Internet Chess Club, on normalment hi presenta la secció partida de la setmana. També va ser l'editor en cap i fundador de la revista (ja desapareguda) Chess Chow entre 1991-1994. També contribueix habitualment amb articles a la revista online Chess Life al lloc web de la USCF.
Benjamin va ser contractat per IBM com a Gran Mestre consultor oficial per ajudar l'ordinador d'escacs Deep Blue que va derrotar el Campió del món Garri Kaspàrov el 1997.
Benjamin ha aparegut a les pel·lícules Searching for Bobby Fischer i Game Over: Kasparov and the Machine.

## Partides notables

Benjamin guanya el GM Eduard Gufeld a l'U.S. Open de 1998 a Hawaii:
Joel Benjamin & Deep Blue Vs Garri Kaspàrov Matx, 1997:

## Referències

* 1 2 3 4 «Nota biogràfica de Joel Benjamin» (en anglès). Chessgames.com. [Consulta: 13 desembre 2010].
* ↑ «"Rànquing d'escaquistes per federació: Estats Units"» (en anglès). lloc web de la FIDE. [Consulta: 4 agost 2015].
* ↑ Posició al rànquing mundial i evolució Elo de Joel Benjamin «benoni.de» (en alemany). Arxivat de l'original el 2014-10-25. [Consulta: 14 desembre 2010].
* 1 2 3 4 5 6 «Biografia de Joel Benjamin al lloc web de la USCF». [Consulta: 30 gener 2010].
* ↑ «Interzonal de Szirak 1987» (en anglès). mark-weeks.com. [Consulta: 15 desembre 2014].
* ↑ «Campions del Canadian Open» (en anglès). compilat per Jonathan Berry. [Consulta: 13 maig 2012].
* ↑ Crowther, Mark. «TWIC 222: QVB Chess Festival». London Chess Center, 08-02-1999. Arxivat de l'original el 20 d'agost 2012. [Consulta: 1r gener 2010].
* ↑ Crowther, Mark. «The Week in Chess 543: European Union Championship» (en anglès). London Chess Center, 04-04-2005. [Consulta: 6 desembre 2012].
* ↑ «Campions del Canadian Open» (en anglès). compilat per Jonathan Berry. [Consulta: 30 desembre 2011].
* ↑ Partida Benjamin-Gufeld, U.S. Open de 1998, Hawaii

## Enllaços externs

* Estimació Elo de Joel Benjamin a «chessmetrics.com». [Consulta: 14 desembre 2010]. (anglès)
* Posicions crítiques de les seves partides a «wtharvey.com» (en anglès). [Consulta: 14 desembre 2010].
* Fitxa de Joel Benjamin al lloc web de la USCF «USCF». [Consulta: 14 desembre 2010]. (anglès)